同遊道場何山二首 何山
作者：程俱
朝代：宋

paragraphs: 謝公滄海士，眷眷在林壑。
飛輿下層巒，及此日未落。
翩然何山麓，古澗謝疏鑿。
方橋跨清泠，鬰密交翠幄。
通幽更窮深，木末見楹桷。
琅璫鳴老屋，拉攞相倚薄。
莊嚴布金地，藤蔓土花剝。
當年軒裳客，小隱事鉛削。
能令此山名，谷口振京洛。
如何給園居，勝士久不作。
豈惟雪山輕，顧恐泉水濁。
周行一泛覽，懷古歎冥漠。
安知千載人，不作來遊鶴。